b'\n_START_ARTICLE_\nMarja Toppinen-Schumacher\n_START_PARAGRAPH_\nMarja Toppinen-Schumacher (1940 \xe2\x80\x93 6. joulukuuta 2016) oli suomalainen oopperalaulaja, \xc3\xa4\xc3\xa4nialaltaan koloratuurisopraano.\n_START_SECTION_\nUra\n_START_PARAGRAPH_\nKouluaikana Toppinen opiskeli maalausta, pianon ja viulun soittoa sek\xc3\xa4 laulua. Toppinen tuli ylioppilaaksi Helsingin Svenska Flicklyceet\xe2\x80\x99ist\xc3\xa4 1960 ja valmistui diplomilaulajaksi Sibelius-Akatemiasta 1966. H\xc3\xa4n antoi debyyttins\xc3\xa4 Suomen kansallisoopperassa Y\xc3\xb6n kuningattaren roolissa Mozartin Taikahuilussa 1965. Ensikonserttinsa Toppinen-Schumacher piti Helsingiss\xc3\xa4 1967. T\xc3\xa4ydent\xc3\xa4vi\xc3\xa4 lauluopintoja h\xc3\xa4n suoritti It\xc3\xa4vallassa ja Espanjassa 1965, 1966 ja 1967. Laululehtorin p\xc3\xa4tevyyden h\xc3\xa4n suoritti 1991. Toppinen-Schumacher on esiintynyt omin konsertein ja orkesterisolistina Suomessa, Saksassa ja Ruotsissa. H\xc3\xa4n piti 30-vuotistaiteilijakonserttinsa 1997._NEWLINE_Vuosina 1984\xe2\x80\x932009 Toppinen-Schumacher toimi Pohjois-Kymen musiikkiopiston laulunopettajana ja perustamansa oopperaluokan oopperamusiikin lehtorina, tuottaen Kouvolassa 13 oopperaa pitk\xc3\xa4lti oppilasvoimin. H\xc3\xa4n oli Kouvolan seudun oopperayhdistyksen perustajaj\xc3\xa4seni\xc3\xa4 ja toimi sen puheenjohtajana 1997\xe2\x80\x932008._NEWLINE_Toppinen-Schumacher harjoitti my\xc3\xb6s maalaustaidetta omin n\xc3\xa4yttelyin Suomessa ja Saksassa sek\xc3\xa4 suunnitteli puvustoja ja lavastuksia tuottamiinsa oopperoihin._NEWLINE_Kouvolan kaupunki my\xc3\xb6nsi Toppinen-Schumacherille Kouvola-mitalin vuonna 2004.'